રાઇટર-ડિરેક્ટર વિક્રમ ભટ્ટનું નામ હવે ક્રેડિટ તરીકે નહીં પણ ચેતવણી તરીકે વપરાય છે. તેમની થ્રિલર કે સુપરનૅચરલ ફિલ્મોમાં ત્રણ તત્વો લ.સા.અ. (લઘુતમ સામાન્ય અવયવ)ની જેમ કૉમન હોય છે. ગલગલિયાં કરાવે એવું ભડકાઉ બેડરૂમ-દૃશ્યોવાળું પૅકેજિંગ, કોઈ વિદેશી સુપરહિટ ફિલ્મની વાર્તાનું બીજ અને એકાદું સાંભળવું ગમે એવું કર્ણપ્રિય ગીત. તેમની ધિક્કાર કથાઓની ત્રીજી ફિલ્મ ‘હેટ સ્ટોરી ૩’માં પણ એવું જ છે. બસ, એક દિમાગ જ નથી. ઉપરથી ટેનિસની રમતની જેમ વાર્તા આમથી તેમ ઊછળતી રહે. બહાર નીકળીને તમારે માથાનો દુખાવો દૂર કરવા ગોળી જ શોધવાની રહે.